Shiga
Myen-KIO ntsa-lam hkrum shaga lam, n-gun lu
- Post 23 May 2012
- Last Updated on 23 May 2012
- By KNG
- Hits: 1324
Simsa lam lu hkra gara hku galaw sa wa na hte seng nna Myen asuya hte KIO salang ni lapran Htai mung kaw “ntsa lam bawngban ai shaloi” uhpung lahkawng maga n-gun lu ai lam, zuphpawng hte ni kahtep ai shiga lawk tsun ai.
May 21, bat Langai Ya shani Chiang Rai shara mi kaw galaw ai hkrum shaga hpawng hta uhpung lahkawng datkasa ni simsa lam bai bawngban sa wa na matu “nhtoi hte shara” masat na tsun jahkrup wa sai lam, sagawn chye lu ai.
Zuphpawng hta Myen asuya maga ningnan hpaw shabawn ai simsa lam tam komiti a ningtau ningbaw, asuya Wanleng Dap, hkringmang U Aung Min hpe, KIO maga N/T Dap Awn Daju Brig-Gen Sumlut Gun Maw hte Ninggawn Amumadu Dr. Lahkyen La Ja yan hkrum shaga ai re.
Ningtau Gumsan Magam Sai Mauk Kham woi awn ai ningnan hpaw shabawn ai malawm-52 simsa lam tam komiti hta, U Aung Min gaw ningtau ningbaw langai rai nna shi gaw shawng e Karen, Sam, Mon, Karenni and Hkang rawt malan hpung ni hte simsa lam lu hkra galaw ai hta, woi awn wa sai re.
Raitim, malawm-12 ginjaw simsa lam tam komiti hpe gaw Gumsan Magam Thein Sein woi awn na re.
Ndai lang simsa lam matut bawngban ai lam n awngdang ai (KIO simsa lam n hkap la ai) rai yang, majan laja wa na lam hpe Myen asuya datkasa wa sadi jaw ga tsun shapraw wa sai lam, KNG Jinghpaw Shiga Dap shagawn chye lu ai.
Ya ten KIO/KIA ginjaw Laiza hpe Myen hpyen n-gun tsa kaba hte laknak kaba ni hte shinggrup wang da ai masa mung re lam, Laiza na KIO du salang ni tsun ai. Dai re majaw, ndai lang KIO ni simsa lam n hkap la jang, Laiza hpe gasat zing na “gumwai hku” sadi jaw ai masa mung re nga nna, hpyen masa yu maram ai ni tsun nga ai re.
Chaing Rai zuphpawng byin wa hkra, Belgium mungdan Brussels daju Euro-Burma Office a lithkam (director) Harn Yawnghwe hku nna htingrai htingrat ya ai re. Harn gaw shawng de Myen hte KIO lapran simsa lam lapran salang tai ya wa sai, Rev. Dr. Lahtaw Saboi Jum hte ni kahtep nna masa bung hkat ai lam, sagawn chye lu ai.
Lai wa sai March shata du hkra, KIO datkasa hpung hte simsa lam bawngban ai shaloi woi awn wa sai, malawm-6 Myen asuya datkasa hpung a ningbaw U Aung Thaung gaw, ya ningnan hpaw shabawn ai simsa lam tam komiti hta n lawm sai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn